9. การควบคุมภายใน

บริษัท โรงพยาบาลบำรุงราษฎร์ จำกัด (มหาชน)
ได้ให้ความสำคัญกับระบบการควบคุมภายในและระบบการตรวจสอบภายในมาอย่างต่อเนื่อง
โดยตระหนักเป็นอย่างดีว่าระบบการควบคุมภายในและระบบการตรวจสอบภายในที่ดี
สามารถช่วยป้องกันความเสียหายที่อาจเกิดขึ้นและช่วยให้ค้นพบข้อผิดพลาดที่เกิดขึ้นได้ภายในเวลาที่เหมาะสม
อีกทั้งสามารถช่วยลดความเสี่ยงทางธุรกิจและความเสี่ยงในกระบวนการปฏิบัติงานให้อยู่ในระดับที่ยอมรับได้
ช่วยให้รายงานทางการเงินของบริษัทถูกต้องน่าเชื่อถือ
และช่วยให้การดำเนินงานของบริษัทบรรลุเป้าหมายที่กำหนดไว้ ทั้งนี้
คณะกรรมการบริษัทได้กำกับดูแลและมอบหมายให้คณะกรรมการตรวจสอบทำหน้าที่สอบทานและให้ความเห็นเกี่ยวกับประสิทธิผลของระบบการควบคุมภายในของบริษัทโดยมีสาระสำคัญที่แบ่งออกได้เป็น
5 ส่วน ดังต่อไปนี้

ส่วนที่ 1 องค์กรและสภาพแวดล้อม

บริษัทได้กำหนดวิสัยทัศน์ พันธกิจ และนโยบายการดำเนินธุรกิจ
โดยให้ความสำคัญกับความซื่อสัตย์และจริยธรรม โดยได้แสดงเจตนารมณ์เป็นแนวร่วมปฏิบัติ
(Collective Action Coalition) ของภาคเอกชนไทยในการต่อต้านการทุจริต
รวมทั้งมีการกำหนดเป้าหมายการดำเนินธุรกิจอย่างชัดเจนทั้งในระยะสั้นและระยะยาว
และมีการให้ผลประโยชน์ตอบแทนแก่พนักงานตามความสามารถในการดำเนินงานให้บรรลุเป้าหมายนั้น
นอกจากนี้
ยังมีการจัดโครงสร้างองค์กรและการกำหนดระเบียบวิธีปฏิบัติงานที่ช่วยให้การบริหารงานมีความรัดกุมและสามารถป้องกันการนำทรัพย์สินของบริษัทไปใช้โดยมิชอบได้
ยิ่งไปกว่านั้น
ฝ่ายบริหารยังได้พัฒนาและปรับปรุงคุณภาพการบริหารงานอย่างต่อเนื่องจนเป็นที่ยอมรับจากหลายองค์กร
และทำให้บริษัทเป็นโรงพยาบาลแห่งแรกในเอเชียที่ได้รับการรับรองคุณภาพโรงพยาบาลระดับสากล
(JCI) ตามมาตรฐานการรับรองของสหรัฐอเมริกา ตั้งแต่ปี 2545 และได้รับการรับรองฯ
ต่อเนื่องในปี 2548, 2551 และ 2554
รวมทั้งยังได้รับรางวัลสถานประกอบการดีเด่นด้านแรงงานสัมพันธ์และสวัสดิการแรงงานจากกระทรวงแรงงาน
ประเภทสถานประกอบกิจการขนาดใหญ่ ที่ไม่มีสหภาพแรงงาน ในปี 2552 - 2555
จากลักษณะขององค์กรที่กล่าวมา
จึงถือได้ว่าบริษัทมีโครงสร้างองค์กรและสภาพแวดล้อมที่ดีซึ่งเป็นรากฐานที่สำคัญของระบบการควบคุมภายในที่มีประสิทธิผล

ส่วนที่ 2 การบริหารความเสี่ยง

บริษัทได้ทำการประเมินปัจจัยความเสี่ยงในการประกอบธุรกิจอย่างสม่ำเสมอ
โดยพิจารณาสภาพทางเศรษฐกิจและการเมือง สภาวะการแข่งขัน ตลาดแรงงาน และภัยธรรมชาติ
ซึ่งเป็นปัจจัยภายนอก และได้ประเมินปัจจัยภายในองค์กร โดยเฉพาะอย่างยิ่ง
ความเสี่ยงด้านการให้บริการทางการแพทย์
ซึ่งอาจก่อให้เกิดข้อพิพาททางกฎหมายที่อาจส่งผลกระทบต่อองค์กรอย่างมีนัยสำคัญ นอกจากนี้
บริษัทได้กำหนดมาตรการบริหารความเสี่ยงเพื่อรองรับการเกิดอุทกภัย
โดยมอบหมายให้ฝ่ายบริหารจัดทำแผนการดำเนินธุรกิจอย่างต่อเนื่อง (Business Continuity
Plan) รวมทั้งได้มีการกำหนดนโยบายการบริหารงานโรงพยาบาล (Hospital
Administrative Policy) ในเรื่องการประเมินความเสี่ยงด้านความปลอดภัยและสิ่งแวดล้อม
(Safety and Environment Risk Assessment) ไว้อีกด้วย ดังนั้น
จึงถือได้ว่าบริษัทมีการบริหารความเสี่ยงที่มีประสิทธิผลเพียงพอที่จะช่วยลดความเสี่ยงในการดำเนินธุรกิจให้อยู่ระดับที่ยอมรับได้

ส่วนที่ 3 การควบคุมการปฏิบัติงานของฝ่ายบริหาร

บริษัทมีการกำหนดอำนาจและระดับการอนุมัติรายการตามลักษณะและมูลค่าของรายการ
ในกรณีที่บริษัทเข้าทำรายการที่เกี่ยวโยงกันหรือรายการที่อาจมีความขัดแย้งทางผลประโยชน์
คณะกรรมการตรวจสอบมีหน้าที่พิจารณาความจำเป็นและความสมเหตุสมผลของรายการดังกล่าว
และต้องได้รับการอนุมัติจากฝ่ายบริหาร คณะกรรมการบริษัทหรือผู้ถือหุ้น แล้วแต่กรณี
โดยที่ผู้มีส่วนได้เสียในการทำรายการดังกล่าว ไม่มีสิทธิออกเสียงในการพิจารณาอนุมัติรายการ
นอกจากนี้ บริษัทยังมีการติดตามดูแลการดำเนินงานของบริษัทย่อยหรือบริษัทร่วมอย่างสม่ำเสมอ
โดยการมอบหมายให้กรรมการบริษัทเข้าไปดำรงตำแหน่งกรรมการในบริษัทย่อยหรือบริษัทร่วมดังกล่าว
ทั้งนี้ ในปี 2555 บริษัทมีการทำรายการกับบุคคลหรือกิจการที่เกี่ยวข้องกันตามหลักเกณฑ์ วิธีการ
และเงื่อนไขที่กฎหมายกำหนด ภายใต้นโยบายการกำกับดูแลกิจการที่ดี
โดยถือเสมือนเป็นรายการที่กระทำกับบุคคลภายนอก และคำนึงถึงประโยชน์สูงสุดของบริษัทเป็นสำคัญ

ส่วนที่ 4 ระบบสารสนเทศและการสื่อสารข้อมูล

บริษัทมีการรายงานทางการเงินโดยใช้นโยบายบัญชีที่มีความเหมาะสมกับลักษณะการประกอบธุรกิจของบริษัทและเป็นไปตามหลักการบัญชีที่รับรองทั่วไป
รวมทั้งได้ใช้มาตรฐานการรายงานทางการเงินระหว่างประเทศหรือ International
Financial Reporting Standards (IFRS) ซึ่งมีผลบังคับใช้ในปี 2554
โดยได้ดำเนินการจัดเตรียมข้อมูลและระบบสารสนเทศเพื่อรองรับการรายงานทางการเงินตามมาตรฐานดังกล่าว
นอกจากนี้ บริษัทยังมีการรายงานข้อมูลที่สำคัญต่างๆ
ต่อคณะกรรมการบริษัทอย่างเพียงพอต่อการตัดสินใจ

ส่วนที่ 5 ระบบการติดตาม

บริษัทได้จัดตั้งฝ่ายตรวจสอบภายในองค์กรโดยขึ้นตรงต่อคณะกรรมการตรวจสอบเพื่อให้มีความเป็นอิสระในการปฏิบัติงาน
โดยมีหน้าที่ในการตรวจประเมินระบบการควบคุมภายใน กระบวนการบริหารความเสี่ยง
และการกำกับดูแลกิจการ โดยมีวัตถุประสงค์ในการตรวจสอบ (Audit Objectives)
เพื่อให้ความเชื่อมั่นในเรื่องต่างๆ ดังนี้

-   การปฏิบัติงานในกระบวนการต่างๆ ภายในองค์กร (Operations)
    มีประสิทธิภาพและประสิทธิผลเพียงพอที่จะทำให้การปฏิบัติงานบรรลุวัตถุประสงค์ขององค์กรหรือไม่

-   กระบวนการรายงานทางการเงิน (Financial Reporting)
    มีการควบคุมภายในที่เพียงพอและเหมาะสมอันจะทำให้ข้อมูลทางการเงินมีความน่าเชื่อถือหรือไม่

-   กระบวนการควบคุมทางการบริหารมีประสิทธิผลเพียงพอที่จะทำให้มีการปฏิบัติตามกฎหมายและข้อกำหนดต่างๆ
    รวมถึงนโยบายและระเบียบปฏิบัติขององค์กร (Compliance) อย่างเหมาะสมหรือไม่

-   การควบคุมภายในสำหรับกระบวนการปฏิบัติงานใดๆ ที่เกี่ยวข้องกับความปลอดภัยของผู้ป่วย
    (Patient Safety) มีประสิทธิผลเพียงพอหรือไม่

นอกจากนี้ บริษัทยังมีการมอบหมายให้ผู้ตรวจสอบภายในดำเนินการตรวจสอบโดยไม่ชักช้า
ในกรณีที่สงสัยว่ามีเหตุการณ์ทุจริต มีการปฏิบัติที่ฝ่าฝืนกฎหมาย และมีการกระทำที่ผิดปกติอื่น
ซึ่งอาจกระทบต่อชื่อเสียงและฐานะการเงินของบริษัทอย่างมีนัยสำคัญ
และยังได้มอบหมายให้หน่วยงานที่เกี่ยวข้องพิจารณากำหนดแนวทางพัฒนาปรับปรุงระบบการทำงานตามข้อเสนอแนะของผู้ตรวจสอบภายใน
และข้อเสนอแนะของผู้สอบบัญชีในหนังสือของผู้สอบบัญชีถึงฝ่ายบริหาร (Management Letter)
อีกด้วย

จากการประเมินความเพียงพอและความเหมาะสมของการควบคุมภายในตามองค์ประกอบทั้ง 5 ส่วน
คณะกรรมการบริษัทมีความเห็นว่าระบบการควบคุมภายในของบริษัทมีความเพียงพอและเหมาะสม
และไม่พบว่าบริษัทมีข้อบกพร่องเกี่ยวกับระบบการควบคุมภายในที่มีสาระสำคัญใดๆ

รายงานของคณะกรรมการตรวจสอบ

เรียน ท่านผู้ถือหุ้น บริษัท โรงพยาบาลบำรุงราษฎร์ จำกัด (มหาชน)

คณะกรรมการบริษัท โรงพยาบาลบำรุงราษฎร์ จำกัด (มหาชน)
ได้แต่งตั้งคณะกรรมการตรวจสอบซึ่งประกอบด้วยกรรมการบริษัทที่เป็นกรรมการอิสระจำนวน 3 ท่าน
โดยมีนางสาวโสภาวดี อุตตโมบล เป็นประธานคณะกรรมการตรวจสอบ นายสรดิษ วิญญรัตน์
และนายปริญญ์ จิราธิวัฒน์ (ซึ่งได้รับแต่งตั้งแทน นายบุญปกรณ์ โชควัฒนา ในเดือนพฤษภาคม 2555)
เป็นกรรมการตรวจสอบ และมีนางสาวภัคชัญญา ชุติมาวงศ์ เป็นเลขานุการคณะกรรมการตรวจสอบ
หน้าที่และความรับผิดชอบที่สำคัญของคณะกรรมการตรวจสอบ ได้แก่
การสอบทานรายงานทางการเงิน ระบบการควบคุมภายใน ระบบการตรวจสอบภายใน
ระบบการจัดการความเสี่ยง และการปฏิบัติตามกฎหมาย
รวมทั้งการพิจารณารายการที่อาจมีความขัดแย้งทางผลประโยชน์

ในปี พ.ศ. 2555 คณะกรรมการตรวจสอบมีการประชุมทั้งหมด 5 ครั้ง
ซึ่งกรรมการตรวจสอบได้เข้าร่วมประชุมครบถ้วนทุกครั้ง ทั้งนี้
เพื่อดำเนินงานตามหน้าที่และความรับผิดชอบ โดยมีประเด็นที่เป็นสาระสำคัญดังนี้

1.  สอบทานงบการเงินของบริษัทและบริษัทย่อย ก่อนนำเสนอต่อคณะกรรมการบริษัท ทั้งนี้
    จากการสอบทานงบการเงินและซักถามข้อมูลจากฝ่ายบริหาร
    รวมทั้งการเข้าร่วมประชุมกับผู้สอบบัญชีโดยไม่มีฝ่ายบริหาร
    และการพิจารณาข้อเสนอแนะของผู้สอบบัญชีในหนังสือของผู้สอบบัญชีถึงฝ่ายบริหาร
    (Management Letter)
    คณะกรรมการตรวจสอบมีความเห็นว่างบการเงินดังกล่าวได้จัดทำอย่างถูกต้อง ครบถ้วน
    และเป็นที่เชื่อถือได้

2.  สอบทานและประเมินความเพียงพอของระบบการควบคุมภายใน ทั้งนี้
    คณะกรรมการตรวจสอบมีความเห็นว่าบริษัทมีระบบการควบคุมภายในที่เหมาะสม มีประสิทธิผล
    และเพียงพอที่จะช่วยลดความเสี่ยงของบริษัทให้อยู่ในระดับที่ยอมรับได้
    และสามารถช่วยให้การดำเนินงานของบริษัทบรรลุเป้าหมายที่กำหนดไว้ได้

3.  สอบทานการปฏิบัติตามกฎหมายและข้อกำหนดที่เกี่ยวข้องกับการประกอบธุรกิจของบริษัท ทั้งนี้
    คณะกรรมการตรวจสอบมีความเห็นว่าบริษัทไม่มีการปฏิบัติที่ฝ่าฝืนกฎหมายใดๆ
    อันอาจกระทบต่อชื่อเสียงและฐานะการเงินของบริษัทอย่างมีนัยสำคัญ

4.  พิจารณา คัดเลือก และเสนอแต่งตั้งบุคคลซึ่งมีความเป็นอิสระ ได้แก่ นางสาวสุมาลี
    รีวราบัณฑิต จากบริษัท สำนักงาน เอินส์ท แอนด์ ยัง จำกัด
    ให้เป็นผู้สอบบัญชีของบริษัทและเสนอค่าตอบแทนของบุคคลดังกล่าว

5.  พิจารณารายการที่เกี่ยวโยงกันหรือรายงานที่อาจมีความขัดแย้งทางผลประโยชน์ ทั้งนี้
    คณะกรรมการตรวจสอบมีความเห็นว่า รายการดังกล่าวเป็นรายการธุรกิจปกติของบริษัท

6.  พิจารณาอนุมัติแผนงานตรวจสอบภายใน
    ซึ่งกำหนดให้มีความสอดคล้องกับลักษณะการประกอบธุรกิจของบริษัทรวมถึงนโยบาย แผนงาน
    กระบวนการทำงาน และความเสี่ยงในการดำเนินธุรกิจของบริษัท

7.  พิจารณาอนุมัติงบประมาณค่าใช้จ่ายประจำปี และอัตรากำลังคนของฝ่ายตรวจสอบภายในองค์กร

8.  ส่งเสริมให้กรรมการตรวจสอบได้พัฒนาความรู้อย่างต่อเนื่อง โดยการเข้ารับการฝึกอบรม
    เพื่อให้มีความรู้เพียงพอที่จะสอบทานความน่าเชื่อถือของงบการเงินได้

9.  ทบทวนและประเมินกฎบัตรคณะกรรมการตรวจสอบ
    และเสนอแนะการปรับปรุงเปลี่ยนแปลงต่อคณะกรรมการบริษัทเพื่อการอนุมัติ

คณะกรรมการตรวจสอบได้ปฏิบัติงานตามหน้าที่และความรับผิดชอบที่ได้รับมอบหมายจากคณะกรรมการบริษัท
ด้วยความระมัดระวัง อย่างเต็มความสามารถ ทั้งนี้ เพื่อประโยชน์ของบริษัท ผู้ถือหุ้น
และผู้มีส่วนได้เสียทั้งปวง

นางสาวโสภาวดี อุตตโมบล
ประธานคณะกรรมการตรวจสอบ
วันที่ 18 กุมภาพันธ์ 2556